Občianstvo EÚ je právo ustanovené v článku 20 Zmluvy o fungovaní Európskej únie (ZFEÚ) a v článku 9 Zmluvy o Európskej únii (ZEÚ). Každá osoba, ktorá je štátnym príslušníkom členského štátu, EÚ je automaticky občanom Únie. Toto právo je tak zakotvené v zmluvách Európskej únie (EÚ) a predstavuje kľúčový faktor pri rozvíjaní európskej identity. Občianstvo Únie nenahrádza štátne občianstvo. Dopĺňa ho a udeľuje osobám osobitné práva. Občanom EÚ prináleží súhrn práv, ktoré sú obsiahnuté najmä v primárnom práve, napr. právo na voľný pohyb a pobyt v rámci EÚ, aktívne a pasívne volebné právo v komunálnych voľbách a voľbách do Európskeho parlamentu v členskom štáte, kde má pobyt, nezávisle od štátnej príslušnosti, právo využiť v tretej krajine diplomatickú a konzulárnu ochranu zastupiteľskými úradmi členských štátov EÚ, právo obracať sa na Európsky parlament s petíciami, právo podávať sťažnosti a podnety európskemu ombudsmanovi. Podmienky pre nadobudnutie občianstva Únie sú stanovené v normách príslušného vnútroštátneho práva.
Občianstvo Únie dáva ľuďom právo: na nediskrimináciu na základe štátnej príslušnosti, cestovať a mať pobyt kdekoľvek v Európskej únii, hlasovať a kandidovať v európskych a miestnych voľbách v mieste, kde žijú, na diplomatickú ochranu a konzulárnu pomoc vo svete od ktorejkoľvek krajiny EÚ, ak tam ich vlastná krajina nie je zastúpená, obrátiť sa s petíciou na Európsky parlament v akejkoľvek otázke v rámci zodpovednosti EÚ, upozorniť európskeho ombudsmana na zistené prípady nesprávneho úradného postupu zo strany ktorejkoľvek inštitúcie EÚ, písomne sa obrátiť na ktorúkoľvek inštitúciu EÚ v jednom z úradných jazykov EÚ a prijať odpoveď v tom istom jazyku, na prístup k dokumentom Parlamentu, Rady Európskej únie a Európskej komisie, a to za určitých podmienok, na účasť na verejných skúškach na vstup do verejnej služby EÚ.
štatút, ktorý získali od 1. novembra 1993 popri svojej štátnej príslušnosti všetci občania členských štátov Európskej únie, t. j. každý občan členského štátu Európskej únie je zároveň občanom EÚ
Ďurčo, P. a kol.: Bezpečnostnoprávna terminológia. Bratislava: Akadémia PZ v Bratislave 2007.